**ΔΙΑΧΕΙΡΙΣΗ ΤΗΣ ΠΟΛΙΤΙΣΜΙΚΗΣ ΚΛΗΡΟΝΟΜΙΑΣ ΜΑΣ**

**Α. Εισαγωγή**

Η πολιτισμική μας κληρονομιά αποτελείται τόσο από τα άυλα στοιχεία, όπως είναι η λαϊκή παράδοση, όλες οι μορφές διανόησης και οι μουσικές δημιουργίες, οι μύθοι, οι προφορικές παραδόσεις, οι κοινωνικές αντιλήψεις, οι θρησκευτικές παραδόσεις όσο και από τα υλικά κατάλοιπα του παρελθόντος, τα μνημεία και συγκεκριμένα: α) το είδος του υλικού και τον τρόπο κατασκευής, τη διακόσμηση, την τεχνοτροπία ενός μνημείου, β) την όποια κατασκευή υπάρχει στο έδαφος αλλά και στο υπέδαφος ενός μνημείου, γ) τη διαμόρφωση του εσωτερικού και του εξωτερικού χώρου ενός μνημείου, καθώς και δ) τον ευρύτερο φυσικό περιβάλλοντα χώρο.(10) Το σύνολο της πολιτισμικής κληρονομιάς αντιπροσωπεύει την πολύτιμη πείρα που έχει συσσωρεύσει ο άνθρωπος ανά τους αιώνες αλλά και την ιστορία μας, την ταυτότητά μας. Ειδικά τα μνημεία του τόπου μας, λόγω της μακράς ιστορίας που καταγράφουν και της κομβικής προσφοράς της Ελλάδας στον παγκόσμιο πολιτισμό, συγκινούν ιδιαίτερα όχι μόνο το ελληνικό αλλά και το διεθνές κοινό.

**Β. Διαχείριση της πολιτισμικής κληρονομιάς**

***Ι. Ερμηνευτική προσέγγιση***

Η Διαχείριση της πολιτιστικής κληρονομιάς σημαίνει τη διατήρηση των ιστορικών κτηρίων, τοποθεσιών και μνημείων, αλλά και την ανάδειξη των στοιχείων της καθημερινότητας ενός πολιτισμούς. Είναι η συνολική, ολοκληρωμένη αντιμετώπιση και προστασία της κληρονομιάς αυτής και συγκεκριμένα περιλαμβάνει το ενδιαφέρον για την πολιτισμική κληρονομιά (μελέτη, έρευνα, ανασκαφή, καταγραφή, τεκμηρίωση, ερμηνεία, αξιολόγηση, αναστήλωση, συντήρηση, διαφύλαξη, νομοθεσία, πολιτική προστασίας, ανάδειξη, παρουσίαση και προβολή της).

***ΙΙ. Σημασία***

Η αναγνώριση της σημασίας αλλά και της οικουμενικότητας της πολιτισμικής κληρονομιάς επιτάσσει την αρμόζουσα διαχείριση. Οι ειδικοί που τα διαχειρίζονται οφείλουν, με την απαραίτητη βέβαια επιστημονική τεκμηρίωση, να τα καθιστούν - με συντήρηση, διαμορφώσεις, αποκαταστάσεις και αναστηλώσεις – προσεγγίσιμα από όλους. Και επιπλέον να καθιστούν τους μνημειακούς χώρους φιλικούς και ευχάριστους για το κοινό. Εξάλλου, η επαφή μας με  τα πολιτιστικά αγαθά (μνημεία της αρχιτεκτονικής, της τέχνης και της ιστορίας, αρχαιολογικοί χώροι, έργα τέχνης, χειρόγραφα, βιβλία, κ.ά.) τονώνει την εθνική συνείδηση και δημιουργεί  ψυχική ευφορία.

***ΙΙΙ. Τρόποι εφαρμογής***

Συστηματική αντιμετώπιση και προστασία της πολιτισμικής κληρονομιάς, σημαίνει ότι η διαχείριση επιτελείται στη βάση συγκεκριμένων μελετών, με συγκεκριμένη στρατηγική, μεθοδολογία και με συγκεκριμένα εργαλεία και τεχνικές. Η διαχείριση προϋποθέτει τη συνεργασία πολλών διαφορετικών ειδικοτήτων, όπως αρχαιολόγοι, αρχιτέκτονες, ιστορικοί και ιστορικοί της τέχνης, συντηρητές,, κ.ά. Σε πρακτικό επίπεδο, η διαχείριση ενός αρχαιολογικού χώρου δεν μπορεί να είναι μια ατομική υπόθεση ενός μόνο ειδικού, αλλά αποτελεί μέριμνα διεπιστημονικής ομάδας / επιτροπής διαχείρισης.

*Η συνεισφορά της πολιτείας*

Καίριας σημασίας για την πληρέστερη δυνατή επαφή των πολιτών με τα διάφορα μνημεία είναι φυσικά η ορθή δράση της πολιτείας που έχει την ευθύνη για τη διαφύλαξη και την ανάδειξή τους. Έτσι, η πολιτεία οφείλει:

- να διασφαλίζει πως τα μνημεία μπορούν να δέχονται επισκέπτες, να είναι δηλαδή επισκέψιμα, χωρίς να τίθεται σε κίνδυνο η ασφάλεια των ανθρώπων ή των μνημείων∙

- να είναι συντηρημένα και φυλασσόμενα, και φυσικά να υπάρχουν στον περιβάλλοντα χώρο οι αναγκαίες υποδομές για την υποδοχή επισκεπτών.

- να λαμβάνει κάθε μέτρο για τη διαφύλαξη του περιβάλλοντα χώρου, ώστε να αναδεικνύεται το κάλλος του μνημείου, χωρίς αυτό να υπονομεύεται από την παραμέληση του γύρω χώρου ή τυχόν ακαλαίσθητες γειτνιάζουσες κατασκευές.

- να προωθεί την προβολή των μνημείων μέσω του διαδικτύου με σχετικές πληροφοριακές ιστοσελίδες, όπου το κοινό αφενός θα βρίσκει τις αναγκαίες πληροφορίες κι αφετέρου θα παρακινείται από την ποιότητα της παρουσίασης προκειμένου να επισκεφτεί από κοντά τα επιμέρους μνημεία.

- να αναδεικνύει τα μουσεία ως πολυδύναμα πολιτισμικά και ψυχαγωγικά κέντρα με υψηλές παρεχόμενες υπηρεσίες, συστηματική προβολή του μουσειακού έργου, πρωτότυπες εκθέσεις και σύνδεσης του με τη τοπική κοινωνία.

- να πραγματοποιούνται υπό την εποπτεία των Δήμων τιμητικές εκδηλώσεις για τα μνημεία του κάθε τόπου, όπως και περιηγήσεις σε αυτά με τη συνδρομή έμπειρων ξεναγών, ώστε οι πολίτες να λαμβάνουν ουσιαστική ενημέρωση και να κατανοούν πληρέστερα την αξία του κάθε μνημείου.

 Εξάλλου, οι τοπικές κοινωνίες, συνειδητοποιώντας τη σημασία των μνημείων του τόπου τους, πρέπει να μετέχουν - και να καλούνται να μετέχουν - στην προστασία και την πολιτιστική λειτουργία τους. Η συνεργασία των συνειδητοποιημένων πολιτών με τις αρμόδιες υπηρεσίες της Πολιτείας (της Τοπικής Αυτοδιοίκησης, του υπουργείου Πολιτισμού) για την ανάδειξη μνημείων αλλά και οι σχετικές πρωτοβουλίες πολιτιστικών συλλόγων και σωματείων, δημιουργούν ένα πλαίσιο αποτελεσματικής διαχείρισης.

**Γ. Επίλογος**

Τα μνημεία κάθε τόπου αποτελούν μέρος της παγκόσμιας κληρονομιάς. Η Ελλάδα ως γνωστό είναι μια πολιτισμική υπερδύναμη. Πολλά από τα μνημεία του ελληνικού χώρου ανήκουν στα καλύτερα παραδείγματα της δημιουργικής ευφυΐας του ανθρώπου. Είναι άμεσα συνδεδεμένα με σημαντικά στάδια της ανθρώπινης ιστορίας και για το λόγο αυτό έχουν εξέχουσα οικουμενική αξία και αποτελούν τμήμα της κοινής κληρονομιάς της ανθρωπότητας. Με δεδομένη την ιδιαίτερη αξία που έχουν, είναι εύλογη η υποχρέωση της πολιτείας, αλλά και των πολιτών, να τα αντιμετωπίζουν με τον αναγκαίο σεβασμό. Αυτό πρακτικά σημαίνει πως θα πρέπει να υπάρχει η κατάλληλη μέριμνα για την ορθή διαχείρισή τους, μια διαχείριση που θα επιτελείται προς όφελος της κοινωνίας.